4. Tallinna Halduskohtu 23. märtsi 2004. a määrusega haldusasjas nr 3-1225/2004 jäeti kaebus käiguta ja anti kaebuse esitajale kaebuse puuduste kõrvaldamiseks tähtaeg 15 päeva, arvates määruse ärakirja kättesaamisest. Halduskohus leidis, et kaebusest ei selgu, kas kaevatakse Pensioniameti toimingu või otsuse peale või soovitakse väidetava avalik-õigusliku suhte olemasolu kindlakstegemist. Halduskohus asus seisukohale, et kui kaevatakse Pensioniameti  haldusakti või toimingu peale, siis allub asi Tallinna Halduskohtule; kui soovitakse kindlaks teha töötamist ettevõttes Estrõbsnabsbõt, tuleb vastavalt tsiviilkohtumenetluse seadustiku (TsMS) § 1 lg-le 1 pöörduda Tallinna Linnakohtusse. Kuni ei ole selge kaebuse sisu ja taotlus, ei ole ka selge selle alluvus halduskohtule. Ühtlasi hoiatas kohus, et puuduste tähtaegselt kõrvaldamata jätmisel tagastatakse kaebus selle esitajale läbivaatamatult.